CELEX: C2007/082/88
Language: sl
Date: 2007-04-14 00:00:00
Title: Zadeva T-24/07: Tožba, vložena 6. februarja 2007 — ThyssenKrupp Stainless proti Komisiji

14.4.2007   
            
            
               SL
            
            
               Uradni list Evropske unije
            
            
               C 82/39
            
         Tožba, vložena 6. februarja 2007 — ThyssenKrupp Stainless proti Komisiji
   (Zadeva T-24/07)
   (2007/C 82/88)
   Jezik postopka: nemščina
   Stranki
   
      Tožeča stranka: ThyssenKrupp Stainless AG (Duisburg, Nemčija) (zastopnika: M. Klusmann in S. Thomas, odvetnika)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               izpodbijana odločba naj se razglasi za nično;
            
         
               —
            
            
               podredno naj se točko 2 izreka razglasi za nično;
            
         
               —
            
            
               dalje podredno, naj se primerno zniža višina globe, ki je bila tožeči stranki naložena z izpodbijano odločbo;
            
         
               —
            
            
               toženi stranki naj se naloži plačilo stroškov postopka.
            
         Tožbeni razlogi in bistvene trditve
   Tožeča stranka izpodbija Odločbo Komisije C (2006) 6765 konč. z dne 20. decembra 2006 v zadevi COMP/39.234 — Zlitinski dodatek, nova odločba. V izpodbijani odločbi, ki zadeva obnovo postopka IV/35.814 — Zlitinski dodatek, je bila tožeči stranki določena globa, ker je družba Thyssen Stahl GmbH (prej Thyssen Stahl AG) z usklajeno spremembo referenčne vrednosti formule za izračun zlitinskega dodatka in z uporabo te spremembe kršila člena 65(1) PJ.
   V utemeljitev svoje tožbe tožeča stranka navaja deset tožbenih razlogov:
   
               —
            
            
               kršitev načela nulla poena sine lege, ker Komisija zaradi neobstoja prehodne ureditve ni bila pristojna retroaktivno uporbiti PJ, ki je prenehala veljati 2002;
            
         
               —
            
            
               protipravno uporabo Uredbe (ES) št. 1/2003 (1), ker jo naj bi pooblaščala zgolj za uporabo členov 81 in 82 ES, ne pa za uporabo PJ;
            
         
               —
            
            
               kršitev načela res iudicata, ker naj bi Evropsko Sodišče prav v tej zadevi pravnomočno odločilo, da tožeča stranka materialnopravno ne jamči za kršitev družbe Thyssen Stahl AG, ki se ji v izpodbijani odločbi ponovno očita in pripisuje;
            
         
               —
            
            
               neobstoj odgovornosti tožeče stranke na podlagi zasebne izjave o prevzemu jamstva, ker naj bi bila ta kvečjemu deklaratorna;
            
         
               —
            
            
               kršitev načela določenosti zaradi nezadostne določenosti uporabljene podlage za sankcijo in zaradi nezadostne določenosti pripisljivosti odgovornosti;
            
         
               —
            
            
               kršitev načela ne bis in idem, ker je bila tožeči stranki zaradi istega dejanskega stanja že v prvem postopku naložena globa, kar je pravnomočno potrdilo Evropsko Sodišče;
            
         
               —
            
            
               nastop zastaranja kršitve;
            
         
               —
            
            
               kršitev pravice do vpogleda v spis;
            
         
               —
            
            
               kršitev pravice izjaviti se zaradi nepopolnega ugovora ter
            
         
               —
            
            
               napačen izračun globe glede na obvestilo iz leta 1996 o sodelovanju (2).
            
         
      (1)  Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, str. 1).
   
      (2)  Obvestilo Komisije z dne 18. julija 1996 o nenalaganju ali zmanjševanju glob v primeru kartelov (UL C 207, str. 4).